CELEX: 32015D1959
Language: sk
Date: 2015-07-01 00:00:00
Title: Delegované rozhodnutie Komisie (EÚ) 2015/1959 z 1. júla 2015 o uplatniteľných systémoch na posudzovanie a overovanie nemennosti parametrov výrobkov pre kanalizácie podľa nariadenia Európskeho parlamentu a Rady (EÚ) č. 305/2011 (Text s významom pre EHP)

30.10.2015   
            
            
               SK
            
            
               Úradný vestník Európskej únie
            
            
               L 284/184
            
         DELEGOVANÉ ROZHODNUTIE KOMISIE (EÚ) 2015/1959
   z 1. júla 2015
   o uplatniteľných systémoch na posudzovanie a overovanie nemennosti parametrov výrobkov pre kanalizácie podľa nariadenia Európskeho parlamentu a Rady (EÚ) č. 305/2011
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 305/2011 z 9. marca 2011, ktorým sa ustanovujú harmonizované podmienky uvádzania stavebných výrobkov na trh a ktorým sa zrušuje smernica Rady 89/106/EHS (1), a najmä na jeho článok 60 písm. h),
   keďže:
   
               (1)
            
            
               Postup preukazovania zhody týkajúci sa výrobkov pre kanalizácie s platnými technickými špecifikáciami bol stanovený v rozhodnutí Komisie 97/464/ES (2).
            
         
               (2)
            
            
               Rozhodnutím 97/464/ES sa nestanovujú podrobné kritériá na výber systémov na posudzovanie a overovanie nemennosti parametrov týkajúcich sa reakcie výrobkov pre kanalizácie, konkrétne krytov vstupných šácht a vtokových mreží dažďových vpustov, na oheň.
            
         
               (3)
            
            
               Systémy stanovené v prílohe V k nariadeniu (EÚ) č. 305/2011 by sa mali vyberať vhodnejšie, aby bolo možné posúdiť parametre výrobkov pre kanalizácie. To by malo výrobcom umožniť efektívnejší prístup na vnútorný trh, čím sa prispeje k väčšej konkurencieschopnosti sektoru stavebníctva ako celku.
            
         
               (4)
            
            
               V záujme jasnosti a transparentnosti by sa malo rozhodnutie 97/464/ES zrušiť a nahradiť,
            
         PRIJALA TOTO ROZHODNUTIE:
   Článok 1
   Toto rozhodnutie sa vzťahuje na výrobky pre kanalizácie uvedené v prílohe I.
   Článok 2
   Posudzovanie a overovanie nemennosti parametrov výrobkov pre kanalizácie uvedených v článku 1 sa vykoná s ohľadom na ich podstatné vlastnosti v súlade so systémami opísanými v prílohe II.
   Článok 3
   Rozhodnutie 97/464/ES sa zrušuje.
   Odkazy na zrušené rozhodnutie sa považujú za odkazy na toto rozhodnutie.
   Článok 4
   Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      V Bruseli 1. júla 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 88, 4.4.2011, s. 5.
   
      (2)  Rozhodnutie Komisie 97/464/ES z 27. júna 1997 o postupe preukazovania zhody stavebných výrobkov v súlade s článkom 20 ods. 2 smernice Rady 89/106/EHS týkajúce sa výrobkov pre kanalizáciu (techniku odpadových vôd) (Ú. v. ES L 198, 25.7.1997, s. 33).
   
      PRÍLOHA I
      
         VÝROBKY, NA KTORÉ SA VZŤAHUJE NARIADENIE
      
      Toto rozhodnutie sa vzťahuje na:
      
                  1.
               
               
                  Zariadenia na zamedzenie spätného toku: zavzdušňovacie ventily vetracích potrubí;
               
            
                  2.
               
               
                  Vybavenie čerpacích staníc odpadových vôd a zdvíhacích zariadení kvapalných odpadov;
               
            
                  3.
               
               
                  Vybavenie a základné súčasti čistiarní odpadových vôd a miestneho čistiaceho zariadenia;
               
            
                  4.
               
               
                  Septiky;
               
            
                  5.
               
               
                  Prefabrikované odvodňovacie kanály;
               
            
                  6.
               
               
                  Vstupné šachty a revízne komory;
               
            
                  7.
               
               
                  Železné stúpadlá, rebríky a držadlá vstupných šácht a revíznych komôr;
               
            
                  8.
               
               
                  Separátory;
               
            
                  9.
               
               
                  Kryty vstupných šácht a vtokové mreže dažďových vpustov.
               
            
   
      PRÍLOHA II
      
         SYSTÉMY POSUDZOVANIA A OVEROVANIA NEMENNOSTI PARAMETROV
      
      S prihliadnutím na podstatné vlastnosti výrobkov, na ktoré sa vzťahuje toto rozhodnutie, sa systémy posudzovania a overovania nemennosti parametrov uplatňujú takto:
      
         Tabuľka 1
      
      
         Pre všetky podstatné vlastnosti s výnimkou reakcie na oheň
      
      
                  Výrobky
               
               
                  Podstatné vlastnosti:
               
               
                  Uplatniteľné systémy posudzovania a overovania nemennosti parametrov stanovené v prílohe V k nariadeniu (EÚ) č. 305/2011
               
            
                  Zariadenia na zamedzenie spätného toku: zavzdušňovacie ventily vetracích potrubí
               
               
                  Pre všetky podstatné vlastnosti s výnimkou reakcie na oheň
               
               
                  4
               
            
                  Vybavenie čerpacích staníc odpadových vôd a zdvíhacích zariadení kvapalných odpadov
               
               
                  3
               
            
                  Vybavenie a základné súčasti čistiarní odpadových vôd a miestneho čistiaceho zariadenia
               
               
                  3
               
            
                  Septiky
               
               
                  3
               
            
                  Prefabrikované odvodňovacie kanály
               
               
                  3
               
            
                  Vstupné šachty a revízne komory
               
               
                  4
               
            
                  Železné stúpadlá, rebríky a držadlá vstupných šácht a revíznych komôr
               
               
                  4
               
            
                  Separátory
               
               
                  4
               
            
                  Kryty vstupných šácht a vtokové mreže dažďových vpustov
               
               
                  1
               
            
         
      
         Tabuľka 2
      
      
         Iba na reakciu na oheň
      
      Na všetky výrobky uvedené v prvom stĺpci tabuľky 1 sú systémy posudzovania a overovania nemennosti parametrov stanovené v závislosti od ich podskupín takto:
      
         
      
                  Podskupiny výrobkov
               
               
                  Uplatniteľné systémy posudzovania a overovania nemennosti parametrov stanovené v prílohe V k nariadeniu (EÚ) č. 305/2011
               
            
                  Výrobky, pri ktorých má presne identifikovateľná fáza v procese ich výroby za následok zlepšenie ich reakcie na oheň (napr. spomaľovaním horenia alebo obmedzením obsahu organického materiálu)
               
               
                  1
               
            
                  Výrobky, pri ktorých existuje uplatniteľný európsky právny základ na klasifikáciu ich parametra týkajúceho sa reakcie na oheň bez testovania
               
               
                  4
               
            
                  Výrobky, ktoré nepatria do podskupín uvedených v riadkoch 1 a 2
               
               
                  3